Frederik Vad (S), 2026-01-29:
Tak for det.
Der sker gode ting i Europa i den her tid.
Kort før jul besluttede EU at arbejde videre med en dansk idé: den danske model for modtagecentre i tredjelande.
Og før jul gik et flertal af Europarådets lande med til at sende et signal til Den Europæiske Menneskerettighedsdomstol om at indhegne sin ageren i forhold til udvisning af kriminelle udlændinge.
Nu står vi så her med en implementering af dele af EU's migrations- og asylpagt, som rummer nogle gode initiativer, der tilsammen har til opgave at styrke EU's ydre grænser og undgå det kollaps af grænser og det pres på vores ydre grænser, som vi jo har set kontinuerligt gennem årtier.
Vi har jo været igennem de her behandlinger en del gange.
Vi har haft et par beslutningsforslag i salen, også i udvalgsbehandlingen, og det her lovforslag bygger oven på meget af det.
Jeg vil gennemgå nogle af de dele, som er relevante her.
For det første får vi jo nu en screeningsforordning, der gør, at vi får standardiseret de helbreds- og identitetstjek, der bliver foretaget af de mennesker, som kommer til EU's ydre grænser og er i de europæiske lande, sådan at risikoen for snyd og shoppen rundt mellem landene, især hvis man har et ulovligt grundlag, forhåbentlig bliver forhindret.
Dertil er der tilknyttet en overvågningsmekanisme, som skal sikre, at tingene går ordentligt for sig, specielt når det handler om frihedsberøvelse, som jo også er en del af det her.
Så har vi en asylgrænseprocedure, som bliver indført.
Den er ikke så relevant for Danmark, kan man sige, fordi vi jo har vores retsforbehold, men kan stadig give mening for os, hvis vi vil bringe den i anvendelse.
Det er jo en asylgrænseprocedure, som vil betyde, at vi i tilfælde af et meget stort pres på vores ydre grænse har mulighed for at få kortere sagsbehandlingstider og sagsbehandlinger af de her asylansøgninger, specielt når det handler om grupper af mennesker, som vi går ud fra ikke har noget nævneværdigt krav på asyl.
Der er nogle undtagelser i forhold til uledsagede mindreårige, men det kan vi jo komme tilbage til i diskussionen, hvis man synes, det er relevant.
Det indeholder også forslag om grænsetilbagesendelsesprocedureforordningen, som betyder, at det skal være langt nemmere at få folk ud af de europæiske lande inden for 12 uger, dvs. få dem væk, hvis de ikke har noget at gøre i det land, de er i.
Så har vi endelig AM-forordningen, som erstatter Dublinforordningen, og som skal gøre det langt nemmere at placere et ansvar for en asylansøger, og som skal sørge for, at de her asylansøgere ikke bare kan shoppe rundt mellem de europæiske lande, som det behager dem.
Alt i alt indeholder det her kompleks nogle gode, stærke tiltag, som vil forbedre sikkerheden og styrken ved ydre grænser i EU.
Der har været nogle forskellige bekymringer.
Nogle af de spørgsmål, der er rejst i den sammenhæng, må vi jo tage op i udvalgsbehandlingen, hvis der er ønske om det.
Jeg tror, det kommer til at være med det her system, som det er med en lang række andre ting på det her område, dvs. både i europæisk, men også, når det gælder dansk udlændingepolitik isoleret set:
Hvis vi skal sikre vores grænser, og hvis vi skal lave en lovgivning, der betyder, at presset på vores systemer ikke bliver så stort fra nogle mennesker, der gerne vil bo her, så skal vi indrette os på en ny måde med nogle skrappere krav, og så vil der i en overgangsfase være nogle problemer, vi så skal håndtere hen ad vejen.
Socialdemokratiet kan støtte hele det her kompleks.
Vi synes, det er godt, og forhåbentlig vil det betyde, at vi ikke kommer til at stå i en situation med kollapsede grænser, som vi har gjort de sidste mange år.
Tak for ordet.